บลจ.กสิกรไทยชูหุ้นอสังหาฯแบงก์แจ่ม
บลจ.กสิกรไทยมองเงินนอกยังไหลเข้าหุ้นไทย ชู &#8220;อสังหาฯแบงก์&#8221; ยังน่าสนใจ
23 พ.ค. 2556

บลจ.กสิกรไทยมองเงินนอกยังไหลเข้าหุ้นไทย ชู “อสังหาฯแบงก์” ยังน่าสนใจ 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย ซึ่งมีขนาดสินทรัพย์ภายใต้การบริหารอันดับหนึ่ง กล่าวว่า เม็ดเงินลงทุนทั่วโลกยังคงแสวงหาการลงทุนที่ให้ผลตอบแทนสูง ซึ่งตลาดหุ้นไทยยังมีแนวโน้มการเติบโตที่ดีและยังไม่ถึงจุดที่จะปรับขึ้นอัตราดอกเบี้ย ขณะที่กำไรบริษัทจดทะเบียนขยายตัว 1520% ในปีนี้ จึงยังดึงดูดเงินลงทุนจากต่างประเทศ
สำหรับผลประกอบการไตรมาสแรกของบริษัทจดทะเบียนออกมาดีตามคาด ซึ่งบริษัทมีการปรับเปลี่ยนหุ้นที่ลงทุน โดยเฉพาะกลุ่มที่ราคาหุ้นปรับตัวขึ้นมามากในช่วง 12 ปีที่ผ่านมา โดยยังมองว่าอัตราดอกเบี้ยที่อยู่ในระดับต่ำทำให้หุ้นกลุ่มพัฒนาอสังหาริมทรัพย์ยังน่าสนใจ รวมถึงกลุ่มธนาคารพาณิชย์ ส่วนหุ้นกลุ่มพลังงานคาดว่าราคาจะขยับขึ้นได้ในช่วงสั้นๆ เนื่องจากมองว่าสินค้าโภคภัณฑ์ยังไม่ฟื้นตัว
“ปัจจุบันกองทุนถือหุ้นเต็มพอร์ต โดยจะปรับเปลี่ยนตัวหุ้นที่ราคาปรับตัวขึ้นมาเต็มมูลค่าและโยกไปซื้อหุ้นที่ยังราคาถูกเมื่อเทียบราคาเป้าหมาย ซึ่งภาพรวมของพอร์ตการลงทุนหลักๆ แทบไม่เปลี่ยนแปลง“พอร์ตการลงทุนของกองทุนจะแบ่งเป็นการลงทุนระยะยาว จะมีการปรับเปลี่ยนนโยบายการลงทุนเพียงเล็กน้อย โดยหุ้นที่ลงทุนจะมีแนวโน้มอัตราการเติบโตที่ดี ส่วนพอร์ตลงทุนระยะสั้น อาจมีการซื้อขายเพื่อล็อคกำไรบ้างในหุ้นที่ราคาเกินพื้นฐาน แต่ไม่ได้ซื้อๆ ขายถี่เหมือนนักลงทุนระยะสั้น” นายประเสริฐ กล่าว
อย่างไรก็ตาม แม้ดัชนีจะปรับตัวขึ้นเกินเป้าหมายที่บริษัทมองไว้ที่ 1,600 จุด แต่บริษัทยังไม่ได้มีการปรับเป้า เนื่องจากบริษัทเพิ่งปรับเป้ามาไม่นาน จึงขอรอดูปัจจัยทั้งในและต่างประเทศมาประกอบการพิจารณาก่อน 
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า การปรับตัวขึ้นของหุ้นไทยเริ่มจำกัดมากขึ้นอยู่บริเวณแนวต้าน 1,650 จุด หลังจากปรับตัวขึ้นมาต่อเนื่องตามทิศทางหุ้นทั่วโลกที่ได้รับปัจจัยบวกจากข้อมูลเศรษฐกิจสหรัฐ มาตรการกระตุ้นเศรษฐกิจต่างๆ รวมถึงผลประกอบการไตรมาสแรกของบริษัทจดทะเบียนที่ออกมาแล้ว
“ในไตรมาส 2 นี้ คงต้องรอดูผลกระทบต่อภาคการส่งออกและแนวโน้มเศรษฐกิจไทยต่อไป ทำให้แนวโน้มการปรับตัวขึ้นของดัชนีจะปรับตัวตามปัจจัยภายนอกเป็นส่วนใหญ่” นายสานุพงศ์ กล่าว
อย่างไรก็ตาม อาจต้องรอปัจจัยใหม่ๆ จึงแนะนำให้รอจังหวะเข้าสะสมกองทุนหุ้น กองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เมื่อราคาปรับตัวลง โดยแนะนำให้พักเงินในกองทุนรวมตลาดเงิน (มันนี่ มาร์เก็ต)ไว้ก่อน
สำหรับราคาทองคำในช่วงสัปดาห์ที่ผ่านมาปรับตัวลงอย่างรุนแรงอีกครั้งหลังจากขึ้นไปไม่ผ่าน 1,500 เหรียญสหรัฐต่อออนซ์ ทำให้นักลงทุนเทขายทองคำต่อเนื่อง โดยเฉพาะกองทุนอีทีเอฟทองคำ SPDR ถือครองทองคำเหลือ 1,038.41 ตัน ลดลงจากสัปดาห์ก่อนหน้าประมาณ 13 ตัน หลังจากเศรษฐกิจสหรัฐฟื้นตัวขึ้นอย่างต่อเนื่อง ขณะที่ราคาน้ำมันดิบทรงตัวในรอบสัปดาห์ที่ผ่านมา